АҞӘА, цәыббра 17 – Sputnik. Аԥсны ахада Аслан Бжьаниа анапынҵа ҟаиҵеит цәыббра 25 рҟынӡа Аԥсны ашколқәа зегьы кьысрада ашоура зшәо атермометрқәа рыла еиқәыршәазарц ҳәа аанацҳауеит ахада исаит.
Абри аҩыза анапынҵа рыҭоуп Агәабзиарахьчара аминистр Ҭамаз Ҵахнакьиеи Афинансқәа рминистр Владимир Делбеи.
"Анапынҵа шынагӡоу гәаҭахоит цәыббра 25 анахыс", - иҳәеит ахада.
Уаанӡа аҵара аминистр Инал Габлиа аҳәамҭа ҟаиҵахьан аҵаратә процесс акоронавирус азы иаанукылартә иҟам, аха аҭагылазаашьа иашьклаԥшлатәуп, Асанитартә-епидемиологиатә маҵзура абжьгарақәа ирықәныҟәалатәуп ҳәа.
Иахьазы Аԥсны акоронавирус зыдбалоу рхыԥхьаӡара 756-ҩык ыҟоуп. Урҭ рҟынтәи 198-ҩык апациентцәа ргәабзиара шьақәгылахьеит, быжьҩык рыԥсҭазаара иалҵит.
Иара убас шәаԥхьар ҟалоит: